**Прв Семеен Центар**

**во Град Скопје –**

**Извештај за период**

**мај – декември 2014 год.**

Содржина

[Општи податоци 2](#_Toc388878165)

[1. Услуги: Советување и упатување 2](#_Toc388878166)

[2. Резултати од работата со клиентите, според нивниот статус и според тим 3](#_Toc388878167)

[А) Тим на советувачи за работа со малолетни деца: 3](#_Toc388878168)

[Б) Тим на советувачи за работа со жртви на семејно насилство 4](#_Toc388878169)

[В) Тим на советувачи за работа со сторители на семејно насилство 5](#_Toc388878170)

[Г) Други членови на семејството 5](#_Toc388878171)

[Заклучоци 6](#_Toc388878172)

# Општи податоци

Услугите на Прв Семеен Центар во периодот од Мај 2014 до Декември 2014 година беа понудени на вкупно 112 клиенти, од кои 42 се лица од машки пол и 70 се лица од женски пол.

Во овој период Центарот работеше со 22 семејства, а индивидуално според статусот клиентите се со следниве карактеристики: 49 се жртви на семејно насилство, 16 се сторители на семејно насилство, 31 се малолетни деца кои живеат во семејство со семејно насилство и останатите 16 се други членови на семејство кои учествуваат со советувањето. Најголемиот број на жртви се жени на возраст од 30 – 45 години, кои се во брак и не се вработени.

# Услуги: Советување и упатување

Во однос на услугите кои Прв Семеен Центар ги обезбедува, за овој период беа спроведени вкупно:

* 367 психосоцијални советувања со психотерапевт/ советувач;
* 148 советувања со социјален работник и,
* 20 правни советувања од услугата бесплатна правна помош.

Во однос на упатувањата, Прв Семеен Центар ги даде следниве услуги:

* 20 клиенти се упатени во друг сервис на Х.Е.Р.А. т.е. правно советување,
* други 9 клиенти се упатени во друга институција (МЦСР Скопје) за остварување на социјални права;
* Од сите 112 клиенти, 38 клиенти самостојно побарале помош и/или психосоцијално советување, 10 клиенти се упатени од други НВО, а останатите 64 клиенти се упатени од МЦСР Скопје.

# Резултати од работата со клиентите, според нивниот статус и според тим

Тимот на Прв Семеен Центар е составен од социјален работник и 7 психотерапевти/ советувачи кои во тим од двајца т.е. тројца работат со следните категории на клиенти: малолетни деца, кои биле жртви на семејно насилство или биле сведоци на семејно насилство, жртви на семејно насилство и сторители на семејно насилство.

Согласно извештаите од терапевтите и нивната работа со клиентите, добиени се следниве резултати:

## А) Тим на советувачи за работа со малолетни деца:

Тимот на советувачи кои работат со малолетни деца, во периодот од Мај 2014 г. до Декември 2014 г. работеше со вкупно 22 семејства. Од нив, кај 2 малолетни деца, односно во 2 различни семејства имало изолирани инциденти на физичко насилство од родителот врз детето. Овие 2 семејства успешно го поминаа психосоцијалниот третман, и по направената евалуација 1 и 3 месеци по завршување на советувањето, не е забележано повторување на насилство однесување. Исто така, со родителите се работеше на развивање на соодветни родителски вештини како и на соодветен воспитен стил.

Со 10 од овие семејства се работеше на надминување на трауми од сведочено насилство меѓу родителите, каде децата биле индиректни жртви на насилство од таткото врз мајката т.е. биле сведоци на насилството. Од овие 8 семејства 5 продолжуваат и понатаму со психосоцијален третман, додека другите 3 завршија со советувањето и ќе бидат евалуирани во понатамошниот период. Кај 3 семејства по направената процена од тимот на Прв Семеен Центар, се заклучи дека не се работи за семејно насилство, но за друг вид на конфликт во семејството за кој тимот на Прв Семеен Центар нема надлежност да одлучува и советува (видувања со малолетно дете). Останатите 7 семејства со советувањето ќе продолжат во наредниот период.

Со сите семејства при советувањето, акцентот се става на унапредување на родителските вештини и неутрализирање на насилно однесување како и насилни воспитни стилови.

## Б) Тим на советувачи за работа со жртви на семејно насилство

Тимот на советувачи кои работат со жртви на семејно насилство во периодот од Мај 2014 г. до Декември 2014 г. работеше со вкупно 49 жртви. Сите 49 клиентки започнаа со индивидуален психосоцијален третман, каде се работеше на идентификување на нивните јаки страни и потенцијали, како и потребите на жртвата во првите 3 до 4 средби со советувач/ психотерапевт.

7 од нив учествуваа во групното советување, каде се проценуваше дали сите учесници во групата ги надминале тешкотиите и траумите од преживеаното насилство, каде е потребно и понатамошно осветување и каков вид на советување. 2 жртви на семејно насилство кои завршија со групното советување продолжија на психосоцијален третман со тимот за работа со малолетни деца, каде се работи на зајакнување на нивните родителски вештини и односот со децата. Другите 5 жртви ќе се јават на индивидуално советување по одреден временски период, по потреба.

Останатите 42 жртви на семејно насилство добиваа индивидуално психосоцијално советување, од кои 9 жени жртви на семејно насилство со советување завршија во многу краток период од еден месец. Кај нив се работеше за потреба од конкретни насоки и совети во однос на правни постапки и советување со социјален работник, како и дополнително советување со психотерапевт за процена на преживеани трауми. Истите се контактирани по завршетокот на советувањето, и кај сите состојбата е стабилна. 19 жртви на семејно насилство исто така го завршија советување по 4 односно 5 месеци советување, и кај сите 19 е забележана позитивна промена и стабилност во емоционалната состојба. Сите 19 се задолжени да се јават во Прв Семеен Центар по одреден период, да се процени нивната состојба и потребата од понатамошна поддршка. Останатите 10 жртви и понатаму продолжуваат со советување во наредниот период.

## В) Тим на советувачи за работа со сторители на семејно насилство

Тимот на советувачи кои работат со сторители на семејно насилство во периодот од Мај 2014 г. до Декември 2014 г. работеше со вкупно 16 сторители на семејно насилство. Од нив, 4 клиенти работеа со тимот за малолетни деца каде се работеше на унапредување на нивните родителски вештини и позитивни воспитни стилови наспроти насилство. Останатите 12 беа дел од индивидуален психосоцијален третман, каде се работеше на препознавање на последици и преземање одговорност за насилно однесување, како прв чекор во третманот. Од нив, 4 клиенти продолжија во следната фаза од советувањето каде се работеше на надминување на насилно однесување, конструктивно изразување на бес и лутина, зајакнување на самоконтрола, унапредување на комуникација и разбирање и решавање на конфликт. Другите 8 клиенти не беа адекватни за психосоцијален третман, согласно програмата за работа на Прв Семеен Центар, и беа упатени во соодветна институција.

Тимот кој работи со сторители со изречена мерка за заштита од семејно насилство работеше со 2 клиенти кај кои е забележана делумна промена во однесувањето, поради нивните ограничени капацитети за позначајни промени.

Тимот кој работи со сторители на семејно насилство без изречена мерка, работеше со 2 клиенти, и 2 клиенти завршија со индивидуалното советување по што следува евалуација во наредниот период.

## Г) Други членови на семејството

Останатите членови на семејството кои се дел од советувањето, а немаат статус на жртва, сторител или малолетно дете се 16. Тие повремено учествуваат во советувањето на клиентите преку индивидуални средби со советувач/ психотерапевт со цел да се зајакнат останатите ресурси во семејството, да се обезбеди безбедна и стабилна социјална мрежа за клиентите, како и да се зајакне односно обезбеди мотивација за промена кај клиентите.

# Заклучоци

Семејствата кои го завршуваат психосоцијалниот третман во Прв Семеен Центар се евалуираат по 6, односно по 12 месеци по завршување на советувањето. При таквата евалуација се идентификуваат промените кои настанале во семејството, колку позитивните промени создале нови и подобрени односи во семејството, колкав е ефектот од промените и колку долго трае. Исто така, при евалуацијата се идентификуваат и новонастанати конфликти и проблеми, и во зависност од природата на проблемот, членовите на семејството можат да добијат повторно советување, и/или да бидат упатени во соодветна НВО или институција.

Сите клиенти кои завршуваат со советувањето, без разлика на нивното упатување во Прв Семеен Центар, се охрабруваат да го контактираат и посетуваат Центарот секогаш кога имаат потреба од советување и психосоцијална поддршка.

Малолетните деца кои биле дел од советувалишниот третман се евалуираат преку разговор со родител/ старател, најчесто со двата родители, без разлика дали нивниот брак е разведен или не. Она што е важно, е дали има повторување на насилство, дали децата манифестираат позитивни облици на однесување, дали имаат стабилни и емотивно здрави односи со родителите и поширокото семејство. Истото се однесува и на родителите/ старателите како и на останатите членови на семејството кои учествувале во советувањето.

Жртвите на семејно насилство исто така се дел од процесот на евалуација, иако повеќето од нив редовно го посетуваат Центарот по завршување на психосоцијалниот третман. При таквите посети најчесто бараат советување во однос на остварување на разни социјални права, вработување, и слично. За нив е важно да се направи безбедносен план заедно со советувачите и социјалниот работник, кој опфаќа нивно зајакнување како индивидуи, родители и идни партнери. Во овој аспект Х.Е.Р.А. и Прв Семеен Центар прават големи напори да обезбедат средства за економско јакнење на жртвите на семејно насилство, бидејќи тоа е клучен дел од нивниот безбедносен план, односно способност да се грижат сами за себе и нивните деца. При тоа се бараат ресурси за јакнење на нивните вештини, соодветно работно место, сместување (живеалиште), средства за одржување на домаќинството и слично. Групата во која жртвите се дел при советувањето, исто така е голем ресурс за поддршка, каде жртвите една со друга можат да си обезбедат работно место или заедничко живеалиште, или пак взаемна грижа за децата кога има потреба итн.

Сторителите на семејно насилство, во зависност од тоа дали имаат или немаат изречена мерка за заштита од семејно насилство, се евалуираат во однос на повторување на насилството, манифестација на насилно и агресивно однесување од било кој вид, одржување на соодветни односи со жртвата и децата, доколку ги има, како и почитување на изречената мерка и санкциите кои мерката ги подразбира. Кај некои од клиентите во оваа категорија е потребно лекување од алкохолизам, и истите по упатување во соодветната институција, се евалуираат во однос на тоа дали започнале со третманот, како напредуваат и дали има потреба од дополнително психосоцијално советување кај нив.